o
Kunnian Kuningas -seurakunta, Jerusalem
TULTA JERUSALEMISTA
Pastori Oren Lev Ari
Siunaan teitä, ystävät, Jeesuksen nimessä.
Tänään puhun Isän rakkaudesta.
Puhun taivaallisen Isämme sydämestä.
Ehkä jotkut teistä eivät saaneet lapsuudessa
vanhempien aitoa rakkautta. Tai ehkä saitte.
Haluan puhua kuitenkin jostakin suuremmasta,
kuin mitä vanhemmat voivat antaa - jumalallisesta rakkaudesta.
Katsotaan Johanneksen evankeliumi 14.
Olen puhunut tästä ennenkin,
mutta on hyvä muistuttaa Jumalan Sanasta.
Kiitos Jumalalle siitä, että meillä on Raamattu,
josta voimme lukea Jumalan tahdon.
Joh. 14:6: Jeesus sanoi hänelle: "Minä olen tie ja totuus ja elämä,
ei kukaan tule Isän tykö muutoin kuin minun kauttani."
Ihminen voi syntyä fyysisesti vain kerran.
Sen jälkeen hän elää sitä elämäänsä, jonka on saanut.
Sitten hän kuolee ja tulee Jumalan eteen tuomittavaksi.
Jeesus muutti kaiken. Hän muuttaa niiden mielen,
jotka hyväksyvät Isän tahdon Jeesuksen Kristuksen kautta.
Hän sanoo: "Et voi päästä Isän luokse muilla keinoilla.
On vain yksi tie, ja se olen Minä," sanoo Kristus.
"Vain minun kauttani pääset Isän luo."
Raamattu sanoo, että se joka uskoo Jeesukseen, ei joudu tuomiolle,
koska hän on siirtynyt kuolemasta elämään.
Muista tämä, jos kärsit masennuksesta tai muista asioista,
joilla liha, synti tai saatana teitä vaivaavat.
Kaikkiin teidän ongelmiinne on vastaus.
Kaikkeen, mikä teitä vaivaa, on ratkaisu.
Jeesus ratkaisee ne tuosta vain.
Meidän täytyy vain uskoa siihen ja ottaa se vastaan.
Jeesus sanoi: "Minä olen tie, ja jos sitä kuljet,
elät totuudessa ja saat elämän. Elämän lähde on Isä Jumala.
Tulemme taivaan Isän luo, joka on Jeesuksen Isä,
ja Jeesuksen kautta meidän kaikkien Isä.
Meistä on tullut Hänen lapsiaan.
Tulemme Hänen luokseen Jeesuksen kautta,
emme tuomittavaksi, vaan saamaan Hänen armonsa ja rakkautensa.
Tulemme Hänen luokseen luopuaksemme orpouden hengestä.
Me sanoudumme siitä irti.
Tiedämme, että Jumala ottaa meidät vastaan
Jeesuksen Kristuksen kautta.
Monet ajattelevat, että Jeesus kuoli ristillä
vain antaaksemme syntimme anteeksi. Se on vain osa totuutta.
Hän kyllä kuoli ennen kaikkea syntien anteeksiantamiseksi.
Hän sovitti syntimme verellään.
Hän antoi meille vanhurskauden ylösnousemuksellaan.
Hän kuitenkin teki sen saattaakseen meidät suhteeseen Isän kanssa -
samaan suhteeseen, joka Hänellä oli ollessaan maan päällä.
Hän haluaa, että meilläkin olisi sama suhde Isään.
Hän ei halua, että olemme uskonnollisia,
ja vain tiedämme Jumalasta,
vaan Hän haluaa, että tunnemme Jumalan,
samalla tavalla kuin Hän tunsi, Isänämme.
Haluan puhua sydämellenne. En tiedä, miten vaikeaa teillä on.
Mutta tiedän, että oli teillä vaikeaa tai helppoa,
teillä on aina pääsy Isän luokse Jeesuksen kautta.
Emme ainoastaan saa syntejämme anteeksi,
meillä on myös ovi, avoin portti Isän luokse.
Pääsemme istumaan Hänen jalkojensa juureen
saamaan Häneltä elämää ja karkottamaan kuoleman elämästämme -
masennuksen, synnit ja sellaiset.
Tämä on tärkeää ymmärtää, jotta voisi elää voittoisasti.
Jeesukseen uskova, joka ei tunne Isää eikä Hänen rakkauttaan,
ei voi elää ikuista elämää, eli voittoisaa elämää.
Hän ei saavuta iankaikkista elämää,
eikä voittoa yrityksistään huolimatta.
Voitto on meitä jokaista varten. Miten pääsemme elämään siinä?
Vain tuntemalla Isän sydämen.
Vain ottamalla vastaan todellisen rakkauden Isän sydämestä.
Meidän täytyy ymmärtää eräs asia.
Jos opimme tämän ja tulemme Isän luokse,
ei vain niin kuin tullaan Jumalan luokse,
vaikka Hän on pelottava pyhä Jumala ja kuninkaiden Kuningas,
mutta kun lähestymme Häntä Isänämme,
emme enää halua tehdä syntiä,
koska emme halua menettää läheistä suhdettamme Isään,
sellaista, joka Jeesuksella oli Isään Hänen ollessaan maan päällä.
Johanneksen evankeliumin luvussa 17 Jeesus sanoi:
"Minä olen ilmoittanut sinun nimesi ihmisille."
Minkä nimen Jeesus ilmoitti? Kun tutkin asiaa,
huomasin, että Jeesus käytti aina nimeä Abba, Isä.
"Joka tuntee Isäni, tuntee minut, joka tuntee minut, tuntee Isäni."
Johanneksen evankeliumi 14:7: "Jos te olisitte tunteneet minut,
niin te tuntisitte myös minun Isäni,
tästälähin te tunnette hänet, ja te olette nähneet hänet."
Filippus sanoi hänelle: "Herra, näytä meille Isä, niin me tyydymme".
Jeesus sanoi hänelle: "Niin kauan aikaa
minä olen ollut teidän kanssanne, etkä sinä tunne minua, Filippus!"
Se tarkoittaa, että Jeesus toi Isän sydämen maan päälle.
Hän toi opetuksen siitä ja Isän Hengen.
Hän ei tehnyt meistä vain opetuslapsia,
vaan Jumalan poikia ja tyttäriä.
Katsotaan Galatalaiskirje 3:26.
"Sillä te olette kaikki uskon kautta Jumalan lapsia
Kristuksessa Jeesuksessa.
Sillä kaikki te, jotka olette Kristukseen kastetut,
olette Kristuksen päällenne pukeneet.
Ei ole tässä juutalaista eikä kreikkalaista,
ei ole orjaa eikä vapaata, ei ole miestä eikä naista,
sillä kaikki te olette yhtä Kristuksessa Jeesuksessa.
Mutta jos te olette Kristuksen omat,
niin te siis olette Aabrahamin siementä,
perillisiä lupauksen mukaan."
Mikseivät ihmiset pysty ottamaan vastaan lupauksia Jeesuksessa?
Jeesus sanoi: "Se on täytetty." Jumalan työ on tehty.
Kaikki voivat tulla nyt Isän luokse ja saada Hänen rakkautensa.
He eivät voi ottaa vastaan, jos he eivät tunne Jumalaa Isänään,
sellaisena kuin Jeesus halusi Hänet ilmoittaa Israelille.
Hän on kyllä pelottava Jumala, mutta myös laupias ja armollinen.
Hän rakastaa ihmisiä ja haluaa olla Isämme.
Hän haluaa rakastaa ja armahtaa meitä.
Hän haluaa antaa meille voittoisan elämän.
Mutta ihmiset olivat mieleltään uskonnollisia,
eivätkä halunneet, että Jeesus kuolemallaan ja ylösnousemuksellaan
murtaisi heidän linnakkeensa,
vaan he pitivät kiinni kuolleesta suhteestaan Jumalaan.
Meillä on elävä suhde Jumalaan.
Jeesus sanoi: "Minä olen tie, totuus ja elämä.
Ei kukaan tule Isän tykö muutoin kuin minun kauttani."
Uskovalle ei riitä syntien anteeksiantamus.
Meidän täytyy ottaa vastaan Jumalan rakkaus tätä tietä pitkin,
ja ottaa vastaan pojan tai tyttären asema.
Asemamme on kaikkein korkein, mitä voi olla.
Ei ole korkeampaa asemaa, kuin Jumalan lapsi.
Jumalan lapset tuntevat Isän sydämen.
He eivät tee mitään Isän tahdon vastaista,
koska he kunnioittavat ja rakastavat elävää Jumalaa, Isäänsä,
niinkuin Hän rakastaa heitä.
He rakastavat Häntä takaisin,
ja vastaavat Hänen rakkauteensa kuuliaisuudella.
He uskovat Hänen Sanaansa ja kuulevat Häntä.
Siitä on kysymys.
Se on salaisuus, jonka Hän antaa niille, jotka Häntä pelkäävät.
Kun tunnemme Isän sydämen, ja otamme vastaan Hänen rakkautensa
Jeesuksen nimessä, elämme pyhässä Isän kunnioituksessa.
Isän tunteminen ei tarkoita vain Hänen kuulemistaan,
vaan Hänen luokseen tulemista ja suhdetta Hänen kanssaan,
ja Häneltä ammentamista, saamista ja oppimista.
Se on suurinta, mitä voi olla.
Se on voimallista, tervettä ja hyvää.
Se ei ole enää maitoa, se on hengellistä liharuokaa.
Istut Isän jalkojen juuressa ja opit Jumalan Sanaa.
Et ainoastaan rukoile Häntä, vaan keskustelet Hänen kanssaan.
Opit ja kasvat, ja tiedät tarkkaan, mitä sinun täytyy tehdä.
Sanot kuten Jeesus: "En ole tullut tekemään omaa tahtoani,
vaan Isäni tahdon. Teen, mitä Hän tekee."
Jeesus odottaa, että me seuraamme Häntä samaa tietä
samanlaiseen suhteeseen Isän kanssa.
Silloin maailma näkee, että olemme erilaisia.
En tarkoita, että olemme muita parempia,
mutta olemme erilaisia kuin tämän maailman ihmiset.
Meillä on suhde Isään.
Emme muista Häntä vain silloin, kun meillä on vaikeaa,
tai sanomme, että Kiitos Herralle, henki kulkee, ja se on hyvä merkki.
Haluamme yhteyttä Häneen 24 tuntia vuorokaudessa.
Olemme valmiit, vaikka Hän puhuisi meille keskellä yötä.
Etsimme ja odotamme sitä hetkeä, kun Isä avaa sydämensä meille.
Emme myöskään kärsi siitä, kun Hän rankaisee meitä,
koska tiedämme, että Hänen rangaistuksensa on meille elämäksi.
Isä ei rankaise meitä tuhotakseen meitä,
vaan palauttaakseen meidät totuuden ja elämän tielle.
Siksi Paavali sanoo Heprealaiskirjeessä -
uskon hänen kirjoittaneen sen - että Isä joskus rankaisee meitä.
Monet sanovat, ettei Isämme rankaise meitä.
Ehkä ajattelet näin, mutta kun poikkeat tieltä,
Hän rankaisee sinua, mutta ei hän kutsu saatanaa,
emmehän mekään kutsu naapureitamme rankaisemaan lapsiamme,
jos he käyttäytyvät huonosti.
Hän vain odottaa, että palaat,
ja siirtää vähän kättään pois yltäsi ja katsoo,
miten pärjäät ilman Häntä. Se on rangaistus.
Se on rangaistus, ettemme tunne Hänen läsnäoloaan ja voiteluaan,
ja ettei Hän puhu meille.
Kunnes palaamme Isän luokse.
Tunnemme Hänen sydämensä ja sanomme: "Anna syntimme anteeksi."
Jeesus opetti: "Isä meidän, joka olet taivaassa...
...tapahtukoon sinun tahtosi myös maan päällä niinkuin taivaassa."
Taivaassa ei ole syntiä.
"Anna meille tänä päivänä meidän jokapäiväinen leipämme."
Suhde Isään.
Jeesus ei sanonut: "Suuri ja peljättävä Jumala..."
Hän aloitti rukouksen: "Isä meidän, joka olet taivaassa..."
Se on upeaa. Sen ajatteleminen siunaa minua.
"Anna meille meidän syntimme anteeksi,
niinkuin mekin anteeksi annamme niille,
jotka ovat meitä vastaan rikkoneet."
Jos olet yhteydessä Isään ja otat vastaan Jeesuksen kautta
rakkautta Isän sydämeltä, opit antamaan anteeksi.
Monet eivät ymmärrä, että tämä on vakava rukous.
"Anna syntimme anteeksi, niinkuin mekin anteeksi annamme..."
Kun sinulla on suhde Isään ja tiedät olevasi Hänen lapsensa,
ja että syntisi on annettu anteeksi, annat anteeksi muille,
ja voit rukoilla näin kaikesta sydämestäsi.
"Annan anteeksi niille, jotka ovat rikkoneet minua vastaan.
Isä, anna minullekin anteeksi!
Tunnen sydämesi, olet jo antanut minulle anteeksi."
En tiedä miksi, mutta minun täytyy nyt pysähtyä
ja rukoilla puolestanne.
Tiedän, että jotkut katsojat eivät tunne Isän sydäntä.
Ehkä olet kärsinyt lapsena, ehkä olet orpo,
ehkä olet leski, sinä, jotka katsot nyt.
Ehkä sinulla ei ole perhettä, ehkä kärsit ystävien puutteesta.
Haluan nyt rukoilla ja sanoa tämän asian:
Jeesuksen Kristuksen kautta meillä on pääsy Isän sydämeen,
pääsy terveyteen, rakkauteen ja Jumalan armoon.
Ottakaa vastaan tämä rukous Herramme Jeesuksen nimessä.
Nyt on aika sydämen, sielun ja tunteiden parantua.
Ottakaa vastaan nyt tämä rukous ja parantukaa Kristuksessa.
Isämme, joka olet taivaassa, kiitän Sinua Jeesuksen nimessä
siitä, että olemme Sinun lapsiasi.
Isä, rukoilen jokaisen katsojan puolesta,
vuodata heille rakkautesi, Jeesuksen nimessä.
Murskaan kiroukset katsojien elämästä.
Julistan täydellistä parantumista.
Jeesuksen haavoissa heidän sydämensä, sielunsa ja ruumiinsa
ovat parantuneet.
Isä, kiitos siitä, että parannat sydämen haavat.
Karkotan hylkäämisen hengen Jeesuksen nimessä.
Julistan täydellistä parantumista ja elävän Jumalan voittoa.
Julistan, että Isä Jumala on ottanut heidät vastaan.
Isä, avaa sydämesi ja vuodata rakkautesi jokaiselle.
Herramme Jeesuksen nimessä, aamen.
Monet sanovat, että Aabraham oli uskova mies, ja se on totta.
"Aabraham uskoi Jumalaa, ja se luettiin hänelle vanhurskaudeksi."
Mutta oletteko ajatelleet,
minkälainen suhde hänellä oli elävään Jumalaan?
Se oli ennen lakia,
ja Uusi testamentti kertoo, että olemme Aabrahamin lapsia.
Hänellä oli rakkaudellinen suhde. Hän tunsi Jumalan Isänään.
Hän pystyi antamaan Jumalalle kaikkein rakkainpansa.
Katsokaa, mitä Aabrahamille tapahtui.
Jumala lupasi hänelle pojan.
Aabraham ei odottanut sen toteutumista.
Hän teki syntiä useita kertoja sanoessaan,
että Saara oli hänen sisarensa.
Sitten hän otti Haagarin, ja syntyi Ismael.
Hän yritti lihallisesti auttaa Jumalaa.
Sitten Jumala tuli Isän sydämellä ja puhui Aabrahamin kanssa.
Abram - hän oli vielä Abram - heittäytyi maahan kasvoilleen.
Jumala sanoi hänelle: - huomatkaa Isän sydän -
"Muutan nimesi ja vaimosi nimen. Annan sinulle uuden nimen."
Jeesuksessa olemme saaneet uudet nimet.
"Annan sinulle uuden kohtalon, uuden elämän."
Jumala sanoi siunaavansa myös Ismaelia.
Ihmislogiikalla tätä ei voi ymmärtää,
koska ihmismielessä on paljon linnakkeita.
Emme voi loogisesti ymmärtää Isän rakkautta,
joka on niin suuri ja moniulotteinen.
Hän sanoi: "Annan sinulle uuden nimen.
Siunaan myös Ismaelia, mutta haluan sanoa sinulle,
että saat pojan, Iisakin, jonka lupasin.
Koska? Silloin, kun sinä et voi enää saada lapsia,
eikä vaimosi, joka ei voinut aiemminkaan saada lapsia,
eikä varsinkaan nyt ikänsä vuoksi."
"Minä annan."
Ja Jumala teki liiton Aabrahamin kanssa.
Liitto on rakkaudellinen suhde.
Se on Jumalan tuntemista rakkautena.
Lopulta eräänä päivänä Jumala halusi näyttää kaksi asiaa.
Hän huomasi, että Iisak oli Aabrahamille kuin epäjumala.
Aabraham oli vanha, ja hän varmasti suunnitteli,
että Iisakista tulisi hänen perillisensä.
En tiedä, mitä Aabraham ajatteli,
mutta Jumala halusi näyttää kaksi asiaa.
Ensinnäkin, meillä ei saa olla epäjumalia,
olivatpa ne lapsiamme, vaimojamme, miehiämme tai pastoreitamme.
Meillä on elävä Jumala, joka on Isämme.
Olemme liitossa Hänen kanssaan, ja siksi rakastamme toisia.
"Rakasta Herraa sinun Jumalaasi ja lähimmäistäsi niinkuin itseäsi."
Rakkaus on kaikki. Laki toteutuu rakkaudessa.
Toinen asia, jonka Jumala halusi näyttää,
että Hän itse lähettäisi eräänä päivänä oman Poikansa.
Hän toisi meille lunastuksen, anteeksiannon ja vanhurskauden.
Hän avaisi meille tien ja portin Jumalan valtakuntaan.
Jo tässä elämässä pääsisimme Isän luokse
ammentamaan todellista rakkauta Hänen sydämestään.
Mitä tapahtui, kun Jumala käski Aabrahamia
tuomaan poikansa Iisakin?
Aabraham ei ajatellut lihassaan, vaan otti Iisakin,
ja toi hänet tänne Jerusalemiin Moorian vuorelle,
ja aikoi uhrata hänet Jumalalle.
Uusi testamentti kertoo,
että hänellä oli sellainen suhde Jumalaan,
että hän uskoi Jumalan voivan nostaa Iisakin kuolleista
rakkautensa ja voimansa vuoksi.
Mitä tapahtui?
Jumala pysäytti Aabrahamin ja lähetti enkelin sanomaan:
"Pysähdy! Nyt minä tiedän, että pelkäät Jumalaa,
että olet tosissasi ja tunnet sydämeni.
Teit sen, mitä käskin."
Se, joka tuntee Isän sydämen, ei väittele Jumalan kanssa,
kun Jumala puhuu hänelle.
Meidän on vaikea totella, ellemme pidä Jumalaa Isänä.
Meidän on vaikea toteuttaa Hänen sanaansa ja tahtoaan.
Mutta jos meillä on sellainen suhde kuin Aabrahamilla,
se on helppoa, koska tiedämme, että Herra antoi, ja Herra otti,
kiitetty olkoon Herran nimi.
Tiedämme, ettei Hän pyydä koskaan mitään
jättääkseen meidät tyhjiksi. Hän tietää, mitä tekee.
Hän rakastaa meitä. Hänen sydämensä on täynnä rakkautta.
Hän sanoo: "Pysähdy!"
Eräänä päivänä Hän lähetti Jeesuksen Kristuksen,
eikä Hän pysäyttänyt silloin, ja Jeesus sanoi ristillä:
"Isä, miksi minut hylkäsit?"
Se oli tuskanhuuto Jeesuksen sydämen syvyyksistä.
Hän ei sanonut muuta, kuin "Jumalani, miksi minut hylkäsit?"
Sitten häntä syljettiin ja pilkattiin,
mutta Hän sanoi: "Anna heille anteeksi, Isä,
koska he eivät tiedä, mitä tekevät."
Tällaiseen suhteeseen Jumala haluaa meidät.
Haluan vielä palata tähän jakeeseen: Joh. 14:6:
Jeesus sanoi hänelle: "Minä olen tie ja totuus ja elämä,
ei kukaan tule Isän tykö muutoin kuin minun kauttani."
Jos ette ole ottaneet vastaan Jeesusta Kristusta,
teillä ei ole pääsyä Isän luokse.
Ehkä Jumalan luo kyllä, kun tämä elämä päättyy,
ja jokainen menee Jumalan eteen tuomittavaksi.
Mutta me tahdomme päästä Isän luo.
Tänään sinulla on mahdollisuus ottaa vastaan Isän rakkaus.
Sano perässäni: "Jeesus, tiedän nyt, että olet Messias.
Kuolit syntieni tähden ja nousit kolmantena päivänä ylös
ja annoit minulle Jumalan vanhurskauden.
Avaan sydämeni. Jeesus, tule sydämeeni
ja ole Vapahtajani, Lunastajani ja Herrani.
Otan vastaan Isän rakkauden Jeesuksen Kristuksen kautta.
Rukoilen, että autat minua pääsemään valtakuntaasi.
Jeesuksen Kristuksen nimessä, aamen.
Kiitos Jumalalle, että Hän siunaa teitä.
Rakastan teitä, mutta Jumala rakastaa meitä kaikkia.
Ota meihin yhteyttä, jos olet parantunut tänään.
Haluamme iloita teidän kanssanne.
Siunatkoon teitä Aabrahamin, Iisakin ja Jaakobin Jumala,
Herramme Jeesuksen Isä! Aamen.
Suomennos: Hannele Tainio